# Provençau Lenga Viva

Provençau Lenga Viva (Prouvençau Lengo Vivo en grafia mistralenca), tanben escrich PLV, es una associacion d'ensenhament dau provençau. Fondada en 2001, organiza cada annada d'estatges per leis escolans qu'aprènon lo provençau, e pòrge de contengut pedagogic ais escolans amb ai professors de lenga.
La devisa de l'associacion es un proverbi provençau : "La figuiera e l'olivier mòron pas sensa eiretier".

## Istòria

L'associacion foguèt creada en 2001, a l'iniciativa de Vierginia Bigonnet, per una chorma de professors de provençau que volián promòure la lenga e la cultura provençalas. L'associacion pòrta de valors de dubertura e revendica d'anar en delà de la grafia e dau parlar locau.

## Activitat
### Estatges de provençau

Despuei 2001, l'associacion organiza d'estatges per leis escolans dau collegi e dau licèu qu'aprènon ò parlon lo provençau. N'i a un cada annada, que dura entre tres e cinc jorns de temps, generalament au moment dei vacanças d'abrieu, e es dubert a-n una trentena o quarantena (segon leis annadas) d'enfants entre 13 e 18 ans.
La chausida d'organizar un estatge venguèt d'una dobla remarca : una, que l'immersion lenguistica es un dei melhors biais d'apréner una lenga, e dòs, que leis escolans de provençau an gaire l'escasença d'ausir la lenga dins la vida vidanta maugrat que viscon dejà au païs, e lei professors de provençau pòdon pas faire de viatges escolaris d'immersion amb seis escolans coma lei professors d'espanhòu ò d'anglés.
La tòca es de promòure la lenga e la cultura provençalas, de la dinamizar, e de mostrar qu'es encara pron activa. Lo programa se vòu festiu e ludic, dins un ambient de dubertura ais autres e de rescòntre. Se compausa d'activitats (visitas, passejadas...), de juòcs, d'atalhers (cosina, cant, musica, tiatre, cònte, costume, dansa, colectatge, reviradura), e de cors o de conferéncias dins la jornada. Lo sèr se fai de balètis, de juòcs o de concerts donats per d'artistas occitans convidats.
Leis estatgiaris vènon per la maja part dei despartaments de Vau-Clusa e dei Bocas-dau-Ròse, amb quauqueis uns que vènon dau Var e deis Aups-de-Nauta-Provença. Quauqueis uns dei promiers participants ais estatges de provençaus ne'n son puei venguts d'animators.
Despuei 2019, l'associacion organiza tanben un estatge d'aquela mena per leis adultes, en collaboracion amb lo pargue dau Ventor e l'associacion L'escolo dóu Ventour.

#### Lista deis estatges

| An | Datas | Luòc | Tèma | Intervenents |
| 2024 | 21-24 d'abrieu | Licèu dei Rores, Carpentràs | Mario PLV | |
| 2023 | 23-26 d'abrieu | Licèu dei Rores, Carpentràs | La guerra deis estèlas | |
| 2022 | 10-13 d'abrieu | Licèu dei Rores, Carpentràs | L'ostau de papier | |
| 2021 | 28-29 d'octòbre | Licèu dei Rores, Carpentràs | Disney PLV | |
| 2020 | anullat | anullat | anullat | anullat |
| 2019 | 7-10 d'abrieu | Castèu de la Capèla, Castèunòu de Gadanha | La santat | Zoumai aqui |
| 2018 | 25-28 d'abrieu | Castèu de la Capèla, Castèunòu de Gadanha | PLV Produccions | Raskas |
| 2017 | 9-12 d'abrieu | Castèu de la Capèla, Castèunòu de Gadanha | Mission Provença | Bric a Drac |
| 2016 | 3-6 d'abrieu | Castèu de la Capèla, Castèunòu de Gadanha | Lei fèstas tradicionalas en Provença | La Capouliero, Lou Tapage |
| 2013 | 13-16 d'abrieu | Castèu de la Capèla, Castèunòu de Gadanha | Lei supereròis provençaus | Raskas |
| 2012 | 23-27 d'abrieu | Licèu dei Rores, Carpentràs | Viatge a travers lo monde | Cor D Lus, Lou Tapage, Lo Còr de la Plana |
| 2011 | 18-22 d'abrieu | Licèu dei Rores, Carpentràs | Lei personatges fantastics de Provença | Original Occitana, Coriandre |
| 2010 | 11-16 d'abrieu | Castèu Mongin, Aurenja | Gramàtix e Tòfix, leis irreductibles provençaus | Cabr' e can, Lu Rauba Capèu, Andrieu Gabriel, Liza, J-B. Plantevin, R. Pasturel, S. Manganelli |
| 2009 | 27 d'abrieu-1 de mai | Castèu Mongin, Aurenja | Mirèlha | Moussu T, Laurènç Cavalié amb lo trio dau Bartàs, Andrieu Gabriel, Cabr' e can |
| 2008 | 14-18 d'abrieu | Castèu de Buòus | Estel'ac | Counvivènço, Crous e pielo, Charé Moulâ, Joan-Novè Mabelly |
| 2007 | 23-27 d'abrieu | Castèu de Buòus | Futur | Lo Còr de la Plana, L'as pagat lou capèu |
| 2006 | 24-27 d'abrieu | Castèu de Buòus | Masc(a)s | Mai Aqui, Liza, Crous e pielo, J-B. Plantevin |
| 2005 | 18-22 d'abrieu | Castèu de Buòus | Atge Mejan | R. Pasturel, Gaël Hemery, Ventadis, Jean-Louis Todisco, Jazz au Jas |
| 2004 | 26-30 d'abrieu | Castèu de Buòus | Sensa tèma particular | Jean-Marie Carlotti, Toutaven, Lo Dalfin |
| 2003 | 21-25 d'abrieu | Mont Ventor | Sensa tèma particular | Andrieu Gabriel, Duo Cheops, Hombeline, Les violons du rigaudon |
| 2002 | 7-11 d'abrieu | Mont Ventor | Sensa tèma particular | Andrieu Chiron, Traucaterma |
| 2001 | 27 d'abrieu-1 de mai | Mont Ventor | Sensa tèma particular | Counvivènço, J-B. Plantevin, S. Manganelli, Mauresca Fracàs Dub, Lo Seriòl |

### Autreis activitats
## Administracion

L'equipa se compausa ara de 19 animators, amb de benevòles.

## Nòtas e referéncias

* ↑ L'assouciacioun. Prouvençau Lengo Vivo.
* 1 2 CROS, Amy. (10 d'abrieu 2016). "L'estage de Prouvençau Lengo Vivo : uno flamo que trantaio mai s'atudo pas." Aquò d'Aquí.
* ↑ MARTEAU-IMBERT, Celina. (15 d'abrieu 2010). "PLV : un "crid de jouvènt" despièi dès an deja !". Lei Carnets dau Ventor, n°67.
* ↑ Les stages. Prouvençau Lengo Vivo.
* ↑ PLV fête ses 10 ans. Prouvençau Lengo Vivo.